**María Teresa Otero Sande**, nada en Lugo o 2 de novembro de 1944 e finada na Coruña o 21 de decembro de 2001, foi unha profesora e escritora galega.

Traxectoria
-----------

Naceu na rúa Conde Pallares, filla de Teresa Otero Sande (á súa vez filla do músico Antonio Otero Lamas) e de pai descoñecido. Pasou a infancia coa nai, unha tía e unha tía avoa. Cursou os estudos secundarios no Instituto Feminino de Lugo (actual IES Nosa Señora dos Ollos Grandes) e en 1967 licenciouse en Filosofía e Letras na Universidade de Santiago de Compostela.

No curso 1967-68 desempeñou a Cátedra vacante de Italiano na facultade compostelá de Filosofía e Letras e a de Francés no Instituto Rosalía de Castro de Santiago. Tamén en 1968, con 23 anos, aprobou en Madrid as oposicións á cátedra de Lingua e Literatura Francesa, converténdose na catedrática máis nova do estado nese momento. Rematou neste período os cursos de doutoramento.

No curso 1968-69 presentou a tese de licenciatura *Contribución ao Estudo da obra literaria de Alfonso Rodríguez Castelao* dirixida por Ricardo Carballo Calero. É a primeira tese en galego dun tema vinculado a Castelao e feita por unha muller.

En agosto de 1973 ocupou a cátedra de Lingua Francesa  do Instituto da Guía de Vigo, onde exerceu o cargo de directora, sendo a primeira muller en dirixir un centro de secundaria en Galicia. No curso 1974-75 participou solidariamente nas folgas de PNN e foi expedientada administrativamente por "actividades políticas" xunto con outros cinco profesores catedráticos de Pontevedra, catro dos cales (Carmen Arnoso Clavo, Carlos Casares, Xosé Luís Méndez Ferrín e Francisco Rodríguez Sánchez) e ela mesma terminarán sendo indultados.

Colaborou, entre outras publicacións, en *Grial* con artigos sobre Rosalía de Castro e Castelao, na *Festa da Palabra Silenciada* e en *FABLAS. Revista de Poesía y Crítica. Número especial dedicado a las Letras Gallegas* (1971).

No ano 1997 regresou a Lugo destinada ao IES Nosa Señora dos Ollos Grandes, volvendo á casa natal da rúa Conde Pallares. En 1998 presentou a tese *Estructuras narrativas y elaboración lingüística en cuatro novelas de Alejo Carpentier*, dirixida por Benito Varela Jácome.

Impartiu aulas ata o curso 2001-02 que non chegou a rematar.

Faleceu no Centro Oncolóxico de Galicia, na Coruña.

Obra
----

* *Relatos* (1990). Sotelo Blanco. 123 páxs. ISBN 8478240683.
* *A illa* (1991). Sotelo Blanco. 150 páxs. ISBN 8478241159. Ilustracións de Ánxel Huete.

### Libros colectivos

* *Lugo, una radiografía* (1996). Coordinadora

Notas
-----

1. 1 2  Ledo Cabido, Bieito (Coord.) (2002). *Enciclopedia Galega Universal, 13*. Ir Indo. ISBN 84-7680-301-X.
2. ↑  "Bonaval acolle unha homenaxe a Castelao polo 74 aniversario do seu pasamento". *La Voz de Galicia*. 2024-01-07. Consultado o 2024-01-24.
3. ↑  B. O. del E. n.º 189, 8/8/1973
4. ↑  "FABLAS. Revista de Poesía y Crítica. Número especial dedicado a las Letras Gallegas. No. 25, Diciembre 1971". *Iberlibro* (en castelán). Consultado o 2024-01-24.
5. ↑  Ficha de **Estruturas narrativas e elaboración lingüística en catro novelas de Alejo Carpentier* en Dialnet.*

Véxase tamén
------------

### Bibliografía

* "Otero Sande, María Teresa". *Dicionario biográfico de Galicia* **III**. Ir Indo Edicións. 2010-2011. p. 51.
* "Otero Sande, María Teresa". *Enciclopedia Galega Universal*. Ir Indo. 1999-2002. ISBN 84-7680-288-9.
* Fernández del Riego, F. (1992) [1990]. *Diccionario de escritores en lingua galega* (2ª ed.). Do Castro. p. 671. ISBN 84-7492-465-0.
* Vilavedra, Dolores, ed. (1995). *Diccionario da literatura galega. Autores* **I**. Vigo: Editorial Galaxia. ISBN 84-8288-019-5.


|  |  |
| --- | --- |
| Control de autoridades | 
* Wd: Q124347903
* WorldCat
* VIAF: 22245272
* BIBSYS: 90633745
* BNE: XX962442
* BNF: 124919492
* Dialnet: 4174167
* ISNI: 0000000095145376
* LCCN: n91026915

 |